શ્રેષ્ઠ પેરંટીંગ હોય ત્યાં જ બાળકો શ્રેષ્ઠતમ બને એવો કોઈ નિયમ નથી. અનેક સેલિબ્રીટી અને અનેક મહાપુરુષો ખરાબ ઉછેરનો શિકાર હોવા છતાં સફળ થયા છે. ઘણા બધા બાળ-કલાકારો અને બાળ રમતવીરો કોચિંગ અને ટ્રેનિંગને નામે અમાનવીય કહી શકાય એવા શિડ્યુલ પર કામ કરે છે. આમાંથી કેટલાકને સફળતા પણ મળે છે. જો કે અજંપાથી થયેલ પ્રવાસ મંઝિલ સુધી પહોંચે તોય મંઝિલનો આનંદ લાંબો સમય માણી શકાતો નથી. શ્રેષ્ઠ પેરેંટિંગ મોટે ભાગે આવતી કાલના સફળ નાગરિકો આપે છે, પણ એ સફળતા આપશે જ એની કોઈ ખાતરી કે ગેરંટી નથી. તોય એમ ચોક્કસ કહી શકાય કે સારું પેરેંટિંગ સરળ બાળકો આપે છે, સમજદાર નાગરિકો આપે છે, હૂંફભર્યા પરિવારજનો આપે છે. આજનું સારું પેરેંટીંગ આવતી કાલના સ્ટ્રેસ ફ્રી સમાજની દિશામાં પહેલું પગથિયું છે. બાળકોનો સ્વભાવ સરળ હોય, લાગણીઓ સંતુલિત હોય, પારિવારિક હૂંફ હોય તો એમના નિર્ણયો સમતોલ હોય છે, અને ઓછી આર્થિક સફળતામાં ય તેઓ ખુશી માણી શકે છે.